Source: http://vaklap.sztnh.gov.hu/hu/kiadv/ipsz/201406kivonat.html
Timestamp: 2019-08-19 13:05:22
Document Index: 1182857

Matched Legal Cases: ['Bíróság ', 'bíróság ', 'bíróság ', 'bíróság ', 'bíróság ', 'Bíróság ']

Szemle - 2014. 06. (Kivonat) | Szellemi Tulajdon Nemzeti Hivatala
Módosítva: 2015. január 06.
Szemle - 2014. 06. (Kivonat)
9. (119.) évfolyam 6. szám
Hajdú Dóra: A magáncélú másolásra tekintettel fizetett díjak egyes értelmezési kérdései az Európai Unió Bíróságának gyakorlatában
A tanulmány átfogó jelleggel kívánja elemezni a magáncélú másolásra tekintettel fizetett díjak kérdését az Európai Unió Bíróságának esetjogában. Az elemzés kiindulópontja a Padawan-ügy és az ebben kifejtett elvek, amelyek pontosításra kerültek a későbbi előzetes döntéshozatali eljárásokban. A tanulmány célkitűzése kettős: egyrészt feltárja a Bíróság érvelésében fellelhető ellentmondásokat, másrészt pedig igyekszik azokat a szempontokat bemutatni, amelyek a magáncélú másolás jogintézményének újragondolásánál irányadóak lehetnek.
Dr. Palágyi Tivadar: A Bayer indiai kényszerengedély-ügye
A cikk először általában foglalkozik a kényszerengedéllyel, majd az indiai kényszerengedély-rendelkezéseket ismerteti. A következő fejezet a Bayer szorafenib-tozilátra vonatkozó indiai szabadalmára megadott kényszerengedély körülményeiről tájékoztat, és egy időrendi összefoglalás kapcsán vizsgálja a két fél által az Indiai Szabadalmi Hivatal számára benyújtott bizonyítékokat, valamint az Indiai Szabadalmi Hivatal döntésének alapját képező körülményeket. Ezután a szerző részletesen leírja a Bayer fellebbezését, továbbá a Szellemitulajdon-védelmi Fellebbezési Tanács és a Bombayi Felsőbíróság döntéseit. Végül a szerző levonja az ügy tanulságait, és összefoglalja a felsőbíróság döntése által felvetett kérdéseket.
Dr. Vida Sándor: Védjegy, doménnév, metatag
B. Peelers, a Visys cég alapító tagja (az alapeljárásban az alperes) 2007 elején regisztráltatta a www.bestlasersorter.com doménnevet, amely weboldal tartalma azonos volt a www.lasersorter.com weboldal és két másik, a céget bemutató weboldal tartalmával. 2008-ban a BEST cég, amelyik szintén lézertechnológiával foglalkozik, bejelentette a Benelux Szellemi Tulajdon Hivatalánál a BEST ábrás védjegyet. Nem sokkal később kiderült, hogy a Google által a "Best laser sorter" keresőkifejezésre adott első találat a BEST, a második a Visys weboldalára utal. A Visys olyan metaadatokat használt, amelyek megegyeztek a BEST által forgalmazott árucikkek nevével. A BEST keresetében védjegye és a metatagek használatának beszüntetését kérte, a Visys mint alperes viszontkeresetében a BEST védjegy törlését. Az elsőfokú bíróság és utána a fellebbviteli bíróság egymásnak ellentmondó döntései után a Belga Legfelsőbb Bíróság az EU Bírósága elé terjesztette a reklám fogalmára, a doménnév és a weboldal metaadatai közötti kapcsolatra vonatkozó kérdését.